《次韵畴老赠丹霞三篇并寄丹霞以代简书 次自警示丹霞韵》
宋代·李纲

佛法如沧溟，深广初无底。欲以蠡测之，望洋颡已泚。

我生乃虚幻，瀛渤一沤起。安得具眼人，为发无生理。

丹霞古禅伯，一派曹溪水。出岫或云行，遇坎亦渊止。

谛观古文诗，相识佳句里。闻风欲见之，踊跃不能已。

丰岩距平津，飞锡片时耳。愿将雪澡心，试听风生齿。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。